Diari Oficial de la Generalitat Valenciana


Sumari del DOGV 5117, del 19-10-2005 (2005/11077)

RESOLUCIÓ de 23 de setembre de 2005, del director general d'Energia, per la qual s'atorga a Gas Natural SDG, SA, autorització administrativa per a la construcció de set dels dotze trams de les instal·lacions corresponents al denominat gasoducte de gas natural la Jana-Vinaròs-Benicarló i les seues instal·lacions auxiliars, en els termes municipals de la Jana, Traiguera, Sant Jordi, Càlig, Vinaròs i Benicarló, en la província de Castelló, s'aproven el projecte d'execució i l'addenda a este i es declara, en concret, la seua utilitat pública (CBREDE 2004/18/12 i CBREDE 2005/2/12).
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5117

Data del DOGV
:   19-10-2005

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2005/11551


Data del document
:   23-09-2005

Organisme emissor
:   Conselleria d'Infraestructures i Transport

Tipus de document
:   Resolució

Descriptors 

:   * Benicarló
    * Traiguera
    * Sant Jordi
    * Vinaròs
    * Jana, la
    * Càlig
    * infraestructura urbana
    * gas natural
    * empresa privada

RESOLUCIÓ de 23 de setembre de 2005, del director general d'Energia, per la qual s'atorga a Gas Natural SDG, SA, autorització administrativa per a la construcció de set dels dotze trams de les instal·lacions corresponents al denominat gasoducte de gas natural la Jana-Vinaròs-Benicarló i les seues instal·lacions auxiliars, en els termes municipals de la Jana, Traiguera, Sant Jordi, Càlig, Vinaròs i Benicarló, en la província de Castelló, s'aproven el projecte d'execució i l'addenda a este i es declara, en concret, la seua utilitat pública (CBREDE 2004/18/12 i CBREDE 2005/2/12). [2005/X11235]
  
Vist l'expedient amb referència CBREDE 2004/18/12 incoat per la Unitat Territorial d'Energia de Castelló, a instància de Gas Natural, SDG, SA, amb domicili a l'efecte de notificacions a Barcelona, carrer Joan d'Àustria, núm. 39-47, 1a planta (CP 08854), relatiu a la sol·licitud de 28 de juliol de 2004, sobre autorització administrativa per a la construcció de les instal·lacions corresponents al gasoducte de gas natural denominat la Jana-Vinaròs-Benicarló i les seues instal·lacions auxiliars, per al subministrament industrial, comercial i domèstic, que discorre íntegrament per la província de Castelló, i afecta els termes municipals de la Jana, Traiguera, Sant Jordi, Càlig, Vinaròs i Benicarló, s'aprova el projecte d'execució i es declara en concret la seua utilitat pública. S'adjunten dos exemplars del projecte firmat per Javier de la Peña Ortiz de Zárate i visat pel Col·legi d'Enginyers de Camins, Canals i Ports Demarcació de Madrid en data 13 de juliol de 2004.
  
Vistes les característiques tècniques del projecte citat i, en particular, les referides al seu traçat que resulta ser:
  
Ramal principal, des del punt de lliurament d'Enagás fins a Vinaròs: amb una longitud de 25.621 m en canonada d'acer de 8'' de diàmetre i els últims 8 m en canonada d'acer de 6''.
  
Ramal secundari, que deriva del ramal principal, pròxim a l'encreuament de la carretera CV-138 i l'autopista AP-7, fins a Benicarló: amb una longitud de 3.326 m en canonada d'acer de 6'' de diàmetre.
  
El traçat que discorre pels termes municipals citats fa una sèrie d'encreuaments amb infraestructures existents en les distintes zones i dels quals, als efectes de modificació que després es diran, destaquen els següents:
  
Terme municipal Encreuaments amb Infraestructures existents
  
la Jana CV-113; N-332
  
Traiguera N-332
  
Sant Jordi CV-136; antiga N-332
  
Benicarló CV-138; AP-7
  
Vinaròs CV-138
  
Vist que realitzada la informació pública a què es fa referència en la Llei 34/1998, de 7 d'octubre, del Sector d'Hidrocarburs i en el Reial Decret 1.434/2002, de 27 de desembre, pel qual es regulen les activitats de transport, distribució, comercialització, subministrament i procediments d'autorització d'instal·lacions de gas natural, per mitjà d'anuncis en el Butlletí Oficial de la Província de Castelló el dia 2 d'octubre de 2004, en el Diari Oficial de la Generalitat Valenciana de 13 d'octubre de 2004, en els diaris El Periódico Mediterráneo i El Mundo, edició de Castelló del dia 30 de setembre de 2004, i exposada en els taulers d'edictes dels ajuntaments afectats, es van presentar les al·legacions que a continuació s'esmenten, i que, en síntesi, manifesten el següent:
  
Vicent Goterris Bort, en nom de la Unió de Llauradors i Ramaders (COAG), sol·licita de forma resumida el següent: 1. Correcció del traçat perquè discórrega en la mesura que es puga per vials públics. 2. Establiment d'una servitud d'acord amb les limitacions reals a la propietat. 3. Utilització de maquinària el menys perjudicial possible per a les explotacions agrícoles. 4. Reposició i/o indemnització dels murs de contenció de maçoneria. 5. Respecte als possibles camins ramaders. 6. Reposició de tots els camins veïnals i d'accés a les finques afectades. 7. Realització, abans de l'execució de l'obra, d'un inventari de camins públics i/o privats pels quals ha de traslladar-se la maquinària utilitzada en l'obra. 8. Manteniment durant l'execució de les obres, així com després d'estes, de les condicions en què es troben en l'actualitat tots els barrancs i desaigües, així com dels sistemes de reg. 9. Fixació del preu just per la beneficiària, en funció dels beneficis econòmics que produïsca l'expropiació. 10. Creació d'una comissió de seguiment de les obres, en la qual s'incloguera un representant de la COAG, l'informe positiu del qual fóra imprescindible per a l'obtenció del certificat final d'obra per part de l'Ajuntament.
  
Vicente Borrás Beltrán, en el seu nom i en representació dels hereus de Vicente Borrás Esteller, sol·licita una modificació del traçat segons el plànol adjunt al seu escrit.
  
Francisco-Luis Sospedra Esteller, en nom i representació d'Asunción Esteller Miralles, va presentar sengles escrits d'al·legacions, un relatiu a les finques identificades amb els números CS-SJ-49 i CS-SJ-51 i un altre a les finques CS-SJ-32 i CS-SJ-41, i manifesta en ambdós que el projecte suposa un gran perjuí per al medi ambient i suggerix que s'estudie l'aprofitament de la xarxa de carreteres i camins municipals i veïnals per a conduir pel subsòl d'estos les canonades i instal·lacions. D'altra banda, de forma individualitzada respecte de les finques CS-SJ-49 i CS-SJ-51, manifesta que l'afecció destruïx arbratge productiu, impedix la seua reposició, la qual cosa desmereix el valor de la finca. Així mateix, respecte de les finques CS-SJ-32 i CS-SJ-41, manifesta que ambdós finques formen una única unitat d'explotació, de valor molt superior al d'altres finques ja que es troben als afores del nucli urbà de Sant Jordi, i sol·licita respecte de la primera que es trasllade el traçat al límit de l'antiga carretera 232 i respecte a la segona que es vorege amb la canonada el límit de la parcel·la.
  
Asunción Esteller Miralles manifesta que no hi ha hagut publicitat alguna del projecte i que n'ha tingut coneixement per altres municipis afectats.
  
Angel Esteller Esteller va presentar dos escrits en què manifesta, en el primer d'estos, que era el propietari de la finca identificada amb el número CS-SJ-22 i sol·licita, en el segon, una variant del traçat en què es trasllade la canonada al límit de la parcel·la.
  
José Cabanes Igual manifesta que la canalització suposa una minusvàlua en la seua finca, ja que és gravada amb servituds permanents, reduïx la productivitat agrícola l'arrancada d'un bon nombre d'oliveres, i implica limitacions en esta. Estima que el traçat hauria de discórrer per camins i carreteres i evitar el perjuí de l'agricultor, i que l'impacte ambiental del projecte és molt elevat.
  
Mª Asunción Alsina Esteller procedix a designar domicili a l'efecte de notificacions i manifesta que l'afectació a la seua finca és més onerosa, si és possible, atés que el traçat del gasoducte en esta no discorre en línia recta sinó que fa un trencament en línia obliqua, augmentant la superfície afectada. Indica a més que l'obra implica l'arrancada d'un bon nombre d'oliveres, la qual cosa suposa una disminució de la productivitat agrícola de la finca, i que la creació de les servituds permanents implicarà una reducció del valor venal d'esta i una complicació afegida per al seu treball. També indica que considera que l'impacte ambiental del projecte és molt elevat, implica l'arrancada de centenars d'oliveres i garroferes centenàries, i estima que la instal·lació del gasoducte hauria d'aprofitar el traçat de carreteres i camins.
  
Manuela Torres Vicente, en nom i representació de la senyora Mercedes Esteller Esteller, manifesta que la parcel·la ha patit ja multitud d'expropiacions, i ha vist minvada la seua extensió considerablement. També entén que l'afectació és molt perjudicial, tant per a la finca com per al medi ambient, i manifesta desconéixer si es va a aprofitar el traçat d'un camí públic perpendicular que creua la finca. Finalment, indica que al seu poderdant no el satisfarà la possiblement exigua i ridícula indemnització amb què se'l vulga compensar en el seu dia.
  
Gas Alicante, SAU, sol·licita que l'atorgament de l'autorització administrativa del projecte d'execució del gasoducte es condicione al fet que el projecte i, per tant, la seua execució física tinga d'inici les condicions tècniques suficients per a atendre les necessitats del punt de lliurament que han sol·licitat a Gas Natural en l'extrem final del ramal principal.
  
Vist que, de conformitat amb el que establixen els articles 80 i 98 del Reial Decret 1.434/2002, es va remetre separata del projecte als ajuntaments afectats, amb el contingut de les característiques generals de la instal·lació als efectes d'establir les condicions tècniques oportunes. En resposta a este escrit, les entitats locals que s'esmenten van remetre els mencionats informes que, resumidament, s'exposen a continuació, i no consta en l'expedient resposta respecte dels ajuntaments de la Jana i de Càlig a pesar de la reiteració efectuada pel Servici Territorial d'Energia:
  
L'Ajuntament de Sant Jordi emet un informe desfavorable, ja que segons el projecte es detecta el pas de l'esmentat gasoducte per una zona de sòl urbà en el tram que va des de V88-V89-V90, a causa probablement a la recent aprovació definitiva de la modificació núm. 2 del Pla General d'Ordenació Urbana de Sant Jordi. Per tant, la xarxa del gasoducte hauria de ser desviada a fi que el seu traçat no discórrega per sòl urbà, així com en el tram global V-84 fins a V-96 per condicionar el desenvolupament a mitjà termini del nucli urbà de la població, atesa l'actual previsió d'ampliar el sòl dotacional públic en esta zona.
  
L'Ajuntament de Traiguera contesta desfavorablement, atés que el gasoducte discorre per nombroses finques xicotetes, i destruïx, en part, l'aprofitament d'estes, sol·licita que es modifique perquè discórrega per la vora del camí de servici de la carretera nacional N-232
  
L'Ajuntament de Vinaròs emet un informe en què manifesta que els béns municipals afectats que s'hi indiquen hauran de determinar-se convenientment en el replantejament conjunt que s'ha de realitzar amb antelació a les obres i en tot cas hauran de garantir les reposicions de servicis o paviments afectats.
  
L'Ajuntament de Benicarló emet un informe sobre les condicions en què hauran d'efectuar-se les obres del gasoducte projectat.
  
Vist que s'ha remés, a cada un dels ajuntaments afectats pel traçat del gasoducte, d'acord amb el que disposa la Llei 16/2003, de 17 de desembre, de Mesures Fiscals, de Gestió Administrativa i Financera, i d'Organització de la Generalitat Valenciana, ofici en què se sol·licitava informe sobre l'adaptació del projecte tramés al planejament urbanístic d'aplicació. En resposta a la petició formulada, les entitats locals que s'esmenten van remetre els mencionats informes que, resumidament, s'exposen a continuació, i no consta en l'expedient resposta respecte de l'Ajuntament de la Jana, a pesar de la reiteració efectuada pel Servici Territorial d'Energia:
  
Els ajuntaments de Sant Jordi, Traiguera i Vinaròs emeten un informe d'idèntic contingut al que s'ha ressenyat en el precedent resultant.
  
L'Ajuntament de Càlig manifesta la conformitat del projecte a les Normes Subsidiàries i és procedent la concessió de la llicència municipal d'obres.
  
L'Ajuntament de Benicarló manifesta que el traçat del gasoducte s'adapta a les condicions establides en el Pla General d'Ordenació Urbana.
  
Vist que trameses al sol·licitant les al·legacions expressades i les condicions presentades pels ajuntaments afectats pel projecte perquè prestara la seua conformitat o formulara els inconvenients que estimara procedents, va manifestar, en síntesi, el següent:
  
Respecte de les al·legacions efectuades en tràmit d'informació pública:
  
Quant a l'escrit de Vicent Goterris Bort, com a representant de COAG, manifesta Gas Natural, en síntesi, el següent: 1. Que el traçat s'ha ajustat en la mesura dels possibles a vials públics, i ha de seguir un traçat lineal i tractar de causar el menor dany possible a les explotacions agrícoles i no pot estar condicionat a seguir el traçat irregular dels camins de servicis de les finques i els seus límits. 2. Que la servitud permanent de pas es constituïx únicament i exclusivament sobre els tres metres (un metre i mig a cada costat de l'eix) que es descriuen en el projecte com a tal, i les altres distàncies, quatre i deu metres, constituïxen limitacions, que no gravàmens, com a meres directrius de seguretat a l'hora de plantar i edificar. 3. Que la maquinària que s'utilitza és la més convenient al tipus d'obra que s'executa, segons la normativa aplicable. 4. Que els murs de maçoneria que resulten afectats seran objecte de reposició o d'indemnització si és el cas. 5. Que s'han sol·licitat les corresponents autoritzacions i permisos de camins ramaders afectats. 6. Que l'accés a les finques es mantindrà practicable durant les obres i, una vegada acabades, els camins seran reposats al seu primitiu estat, i s'actuarà de la mateixa forma respecte de barrancs, desaigües i sistemes de reg. 7. Que l'inventari de camins s'efectuarà en la fase d'obra. 9. Que les indemnitzacions es fixaran en funció del règim urbanístic, situació, grandària i naturalesa del bé, així com els usos i aprofitaments permesos pel planejament d'este. 10. Que no hi ha inconvenient que COAG cree una comissió de seguiment, sempre que no obstaculitze la normal execució de les obres.
  
Respecte de les al·legacions de Vicente Borrás Beltrán assenyala que la variant proposada és inviable, atés que el Ministeri de Foment, Demarcació de Carreteres a la Comunitat Valenciana ha informat sobre l'existència d'un projecte de desdoblament de la carretera nacional N-232, entre Vinaròs i Xert, a fi de convertir-la en una futura autovia, i es reserva l'amplària prevista per a les vies ràpides i una zona d'afectació de 125 m des de l'aresta exterior d'esplanació de la carretera.
  
Quant als escrits presentats pel Sr. Francisco Luis Sospedra Esteller en nom de la senyora Asunción Esteller Miralles, resumidament contesta: Que el traçat s'ha ajustat en la mesura del possible a vials públics, i ha de seguir un traçat lineal i tractar de causar el menor dany possible a les explotacions agrícoles i no pot estar condicionat a seguir el traçat irregular dels camins de servicis de les finques i els seus límits; que respecte a la destrucció d'arbratge, les peces arrancades seran, únicament i exclusivament les necessàries i objecte de la corresponent indemnització, i es reduïx la limitació de plantar arbres a la distància de dos metres a cada costat de l'eix de la canonada per raons de seguretat de les instal·lacions; i que la variant proposada és inviable, atés que el Ministeri de Foment, Demarcació de Carreteres a la Comunitat Valenciana ha informat sobre l'existència d'un projecte de desdoblament de la carretera nacional N-232, entre Vinaròs i Xert, a fi de convertir-la en una futura autovia, i es reserva l'amplària prevista per a les vies ràpides i una zona d'afectació de 125 m des de l'aresta exterior d'esplanació de la carretera.
  
Respecte a les al·legacions formulades per Asunción Esteller Miralles manifesta que el projecte ha complit tots els requisits de publicitat regulats legalment.
  
Quant als escrits presentats per Angel Esteller Esteller, l'empresa adjudicatària pren nota de l'error patit i, després de les comprovacions oportunes, l'esmenarà i, d'altra banda, s'accepta parcialment la variant proposada en el sentit d'acostar la conducció a l'antiga carretera que discorre pròxima al límit nord-oest de la finca, i es mantenen les afectacions i limitacions en esta.
  
Respecte de l'escrit de José Cabanes Igual contesta, en síntesi, que la canonada instal·lada és soterrada i el terreny es restituïx al seu primitiu estat, i poden desenvolupar-se en la finca els treballs que es realitzaren amb anterioritat, amb les limitacions legalment establides a l'efecte de preservar les instal·lacions; i que quant a l'impacte ambiental, el projecte ha sigut sotmés al corresponent estudi d'impacte en compliment de la legislació vigent i sota les directrius i condicions dels organismes competents.
  
Quant a l'escrit presentat per Mª. Asunción Alsina Esteller, l'empresa peticionària contesta que el traçat s'ha ajustat en la mesura que ha sigut possible a vials públics, i que ha de seguir un traçat lineal i tractar de causar el menor dany possible a les explotacions agrícoles i no pot estar condicionat a seguir el traçat irregular dels camins de servicis de les finques i els seus límits i que respecte a la destrucció d'arbratge, les peces arrancades seran, únicament i exclusivament les necessàries i objecte de la corresponent indemnització, i es reduïx la limitació de plantar arbres a la distància de dos metres a cada costat de l'eix de la canonada per raons de seguretat de les instal·lacions.
  
Respecte de les al·legacions formulades per Manuela Torres Vicente en nom de Mercedes Esteller Esteller contesta que quant a l'impacte ambiental, el projecte ha sigut sotmés al corresponent estudi d'impacte en compliment de la legislació vigent i sota les directrius i condicions dels organismes competents i respecte al desconeixement del traçat, el projecte ha complit tots els requisits de publicitat regulats legalment.
  
Finalment, quant a les al·legacions formulades per Gas Alicante, SAU, manifesta que la instal·lació de distribució s'ha dissenyat basant-se en la previsió i planificació de la demanda de tota la zona geogràfica d'influència, atesos els criteris d'evolució i previsió publicats pel Ministeri d'Economia l'any 2002 per al període 2001-2011 i que partint d'estos no té sentit preveure doblar les necessitats per al cas de la població de Vinaròs indicat per l'al·legant basant-se en el fet que puguen existir dos peticions de reserva de capacitat per a atendre un mateix mercat quan, d'una banda, hi ha mecanismes legals d'ampliació de les infraestructures en cas necessari i, d'una altra, l'al·legant no disposa d'autorització de distribució de gas en esta població.
  
Respecte dels informes elaborats pels ajuntaments:
  
Ajuntament de Sant Jordi: respecte de l'informe desfavorable emés, l'empresa peticionària contesta que s'ha consensuat una alternativa en el traçat des del V-88 al V-90, que discorre en l'espai públic previst al costat de l'antiga carretera N-232, i desafecta en la seua totalitat el sòl urbà. S'ha determinat igualment de comú acord amb l'Ajuntament que el traçat no afecta el futur desenvolupament de la zona i no interferix en la qualificació del sòl públic previst.
  
Ajuntament de Traiguera: Gas Natural manifesta la impossibilitat d'accedir a la proposta alternativa atés que el Ministeri de Foment, Demarcació de Carreteres a la Comunitat Valenciana ha informat sobre l'existència d'un projecte de desdoblament de la carretera nacional N-232, entre Vinaròs i Xert, a fi de convertir-la en una futura autovia, i establix una distància de paral·lelisme de 125 metres a comptar de l'eix de l'actual carretera. D'altra banda, el gasoducte no impedix l'aprofitament i l'explotació agrícola de les finques afectades i que totes les afectacions seran degudament indemnitzades en el seu just valor, i provocarà una modificació del traçat com la que es proposa l'afectació de finques de titulars no sotmesos en l'expedient que es tramita.
  
Respecte als informes dels ajuntaments de Vinaròs i Benicarló l'empresa peticionària manifesta la seua conformitat amb les condicions indicades.
  
Per tot això, se sol·licita que es continue el tràmit per a accedir a la sol·licitud plantejada i autoritzar d'acord amb esta.
  
Vist que trameses als ajuntaments afectats les contestacions de l'empresa sol·licitant, a fi que mostren la seua conformitat o inconvenients a esta, consta informe favorable de l'Ajuntament de Sant Jordi en què considera que el traçat presentat s'adapta al planejament urbanístic vigent i previst.
  
No consta en l'expedient manifestació posterior a este respecte de l'Ajuntament de Traiguera malgrat haver sigut sol·licitat pel Servici Territorial.
  
Vist que, de conformitat amb el que establixen els articles 80 i 98 del Reial Decret 1.434/2002, es va remetre separata del projecte, amb les característiques generals de la instal·lació, a la resta de les administracions públiques, organismes i, si és el cas empreses de servicis públics o d'interés general afectats. D'acord amb la documentació que hi ha en l'expedient, concretament a:
  
Ministeri de Foment. Demarcació de Carreteres de l'Estat. Unitat de Carreteres de Castelló.
  
Ministeri de Foment. Demarcació de Carreteres de la Comunitat Valenciana.
  
Diputació de Castelló. Servici de Carreteres.
  
RENFE.
  
Ministeri de Medi Ambient. Confederació Hidrogràfica del Xúquer.
  
Servici Territorial de Medi Ambient de la Conselleria de Territori i Habitatge.
  
En resposta a la petició de condicions formulada pel Servici Territorial d'Energia de Castelló, els organismes mencionats tot seguit van presentar els informes corresponents que, a continuació i, en síntesi, s'esmenten:
  
La Demarcació de Carreteres de l'Estat a Castelló emet informe desfavorable, ja que es detecten tres encreuaments amb la N- 232 i dos amb la futura autovia N-340, i s'ha d'adequar el projecte i les instal·lacions del gasoducte a les condicions que este informe conté.
  
La Demarcació de Carreteres de l'Estat a la Comunitat Valenciana i vist l'informe i la proposta de la Inspecció d'Explotació de l'Autopista de peatge Tarragona-València-Alacant, i després d'haver donat audiència a la societat
  
Concessionària, Aumar, SA, resol autoritzar a precari l'esmentada instal·lació, amb els antecedents i prescripcions particulars que este conté.
  
El Servici de Carreteres de la Diputació de Castelló manifesta no tindre inconvenient que es realitzen els encreuaments previstos que afecten les carreteres CV-113, CV-136 i CV-138, així com el paral·lelisme a la carretera CV-138, si bé el corresponent a la CV-136 haurà de realitzar-se a una profunditat de canalització fins a 2,00 metres sota el nivell de la calçada i que falten dades del tipus d'afectació previst com en el pla PE 010 en la CV-138, per la qual cosa sol·liciten siga inclòs com a annex a la documentació, així com la confirmació que el paral·lelisme previst en la dita carretera es pretén construir a més de 18 metres de l'aresta de la calçada.
  
Manteniment d'Infraestructures RENFE emet un informe en què comunica que no s'aprecien incompatibilitats amb la Llei d'Ordenació dels Transports Terrestres, ni el seu Reglament, sense prejuí de la sol·licitud d'autoritzacions que corresponga de les obres projectades.
  
La Confederació Hidrogràfica del Xúquer autoritza els encreuaments i paral·lelisme amb llits públics amb els condicionants que el seu informe conté.
  
El Servici Territorial de Medi Ambient de Castelló de la Conselleria de Territori i Habitatge informa sobre la necessària autorització per a executar les obres per a l'ocupació temporal dels camins ramaders i el sotmetiment a declaració d'impacte ambiental del projecte.
  
Els referits informes es van traslladar al sol·licitant, i van ser acceptats per Gas Natural SDG, SA, que va confirmar que s'han sol·licitat les autoritzacions pertinents per a l'execució del projecte i de forma particularitzada, i manifesta en síntesi:
  
Respecte de l'informe desfavorable de la Demarcació de Carreteres de l'Estat a Castelló manifesta que s'han consensuat cinc variants i modificacions en els encreuaments per a adequar el traçat del gasoducte a la futura autovia N-232 i N-340, cosa que ha donat lloc a la confecció de la corresponent documentació tècnica.
  
Quant a la sol·licitud del Servici de Carreteres de la Diputació de Castelló, s'ha lliurat la documentació corresponent a les peticions formulades, i s'ha complit amb això els requisits establits en l'informe.
  
Traslladades les manifestacions, que de forma particularitzada s'han indicat, als organismes corresponents, no consta contestació en l'expedient de la Diputació de Castelló, a pesar de la reiteració efectuada pel Servici Territorial, i s'emet un nou informe favorable per la Demarcació de Carreteres de l'Estat a Castelló, amb les condicions que este conté, que traslladats novament a l'empresa peticionària van ser acceptats per esta.
  
Vist l'expedient amb referència CBREDE/2005/2/12 incoat pel Servici Territorial d'Energia de Castelló, a instància de Gas Natural, SDG, SA, relatiu a la sol·licitud de 25 de febrer de 2005, sobre l'autorització administrativa de l'addenda al projecte de gasoducte de gas natural la Jana-Vinaròs-Benicarló i les seues instal·lacions auxiliars, per al subministrament industrial, comercial i domèstic, que discorre íntegrament per la província de Castelló, i afecta els termes municipals de la Jana, Traiguera i Sant Jordi i Vinaròs i Benicarló respecte a l'autovia N-340, s'aprove el projecte d'execució i es declare, en concret, la seua utilitat pública. S'adjunten dos exemplars del projecte firmat pel senyor Javier de la Peña Ortiz de Zarate i visat pel Col·legi d'Enginyers de Camins, Canals i Ports Demarcació de Madrid en data 14 de gener de 2005.
  
Vist que en la mencionada sol·licitud s'expressa que és el seu objecte respectar la zona d'afectació de la carretera N-232, així com determinats encreuaments amb l'autovia N-340, definida pel Ministeri de Foment i en raó a això s'han efectuat diverses modificacions en el traçat original que s'arrepleguen en el projecte denominat addenda al gasoducte de gas natural la Jana-Vinaròs-Benicarló, consistents en:
  
Modificació des del vèrtex V-2 al V-6 i des del vèrtex V-21 al V-26 en el terme municipal de la Jana.
  
Modificació des del vèrtex V-37 al V-42 i des del vèrtex V-51 al V-58 en el terme municipal de Traiguera.
  
Modificació des del vèrtex V-85 al V-87 i des del vèrtex V-87 al V-98 en el terme municipal de Sant Jordi.
  
Tram 7 i tram 61 de la N-340 autovia en els termes municipals de Vinaròs i Benicarló.
  
Vist que realitzada la informació pública, respecte de l'addenda al projecte esmentada, a què es fa referència en la Llei 34/1998, de 7 d'octubre, del Sector d'Hidrocarburs i en el Reial Decret 1.434/2002, de 27 de desembre, pel qual es regulen les activitats de transport, distribució, comercialització, subministrament i procediments d'autorització d'instal·lacions de gas natural, per mitjà d'anuncis en el Butlletí Oficial de la Província de Castelló el dia 10 de maig de 2005, en el Diari Oficial de la Generalitat Valenciana de 19 de maig de 2005, en els diaris Mediterráneo i El Mundo, edició de Castelló del dia 16 de maig de 2005, i exposada en els taulers d'edictes dels ajuntaments afectats, no s'han presentat al·legacions.
  
Vist que, de conformitat amb el que establixen els articles 80 i 98 del Reial Decret 1.434/2002, es va remetre separata del projecte als ajuntaments afectats, amb les característiques generals de la instal·lació, a l'efecte d'establir les condicions tècniques oportunes.
  
No consta en l'expedient contestació respecte dels ajuntaments de la Jana, Traiguera i Sant Jordi a pesar de la reiteració efectuada pel Servici Territorial d'Energia.
  
Vist que s'ha remés, a cada un dels ajuntaments afectats per l'addenda, d'acord amb el que disposa la Llei 16/2003, de 17 de desembre, de Mesures Fiscals, de Gestió Administrativa i Financera, i d'Organització de la Generalitat Valenciana, un ofici en què se sol·licitava informe sobre l'adaptació del projecte tramés al planejament urbanístic d'aplicació.
  
No hi ha constància en l'expedient de resposta respecte d'això dels ajuntaments de la Jana i Traiguera, a pesar de la reiteració del Servici Territorial, i l'Ajuntament de Sant Jordi manifesta la seua consideració que el traçat presentat s'adapta d'una forma favorable al planejament urbanístic vigent i previst.
  
Vist que, de conformitat amb el que establixen els articles 80 i 98 del Reial Decret 1.434/2002, es va trametre separata de l'addenda, amb les característiques generals de la instal·lació, a la resta de les administracions públiques, organismes i, si és el cas empreses de servicis públics o d'interés general afectats. D'acord amb la documentació que hi ha en l'expedient, concretament a:
  
Ministeri de Foment. Demarcació de Carreteres de l'Estat. Unitat de Carreteres de Castelló, que va contestar negativament fins que no estiguera aclarida la situació de tots i cada un dels encreuaments..
  
Ministeri de Medi Ambient. Confederació Hidrogràfica del Xúquer, que va emetre informe favorable sota les condicions contingudes en este.
  
El Servici Territorial de Medi Ambient de la Conselleria de Territori i Habitatge informa sobre la necessària autorització per a executar les obres per a l'ocupació temporal dels camins ramaders i el sotmetiment a declaració d'impacte ambiental de l'addenda.
  
Els referits informes es van traslladar al sol·licitant i van ser acceptats per Gas Natural SDG, SA, que va confirmar que s'han sol·licitat les autoritzacions pertinents per a l'execució del projecte i de forma particularitzada va manifestar, respecte a l'emés per la Demarcació de Carreteres de l'Estat a Castelló, que la informació està degudament aclarida i concretada davant d'este organisme, al qual trasllada la mencionada contestació, sense que conste cap manifestació respecte d'això.
  
Vist que, amb data 2 de juny de 2005, la directora general de Gestió del Medi Natural de la Conselleria de Territori i Habitatge va dictar declaració d'impacte ambiental i va estimar acceptable, només als efectes ambientals, el projecte de gasoducte la Jana-Vinaròs-Benicarló, amb inclusió de l'addenda al projecte presentada, sense perjuí de l'obtenció de les autoritzacions sectorials prèvies que se li apliquen, sempre que es duga a terme d'acord amb el que s'ha indicat en la documentació presentada, així com les condicions de l'apartat segon que en la part resolutiva de la present autorització s'exposaran.
  
Vist que Gas Natural SDG, SA, es troba inscrita definitivament en la secció primera del Registre Administratiu de Distribuïdors, Comercialitzadors i Consumidors Qualificats, amb àmbit d'actuació nacional.
  
Vist que, d'acord amb la sol·licitud de Gas Natural SDG, SA, el projecte i l'addenda presentats, la finalitat que es perseguix amb la construcció d'esta instal·lació és dotar d'infraestructura gasista, com a energia alternativa, facilitar el desenvolupament industrial, la diversificació energètica i la millora en el subministrament per a eixa zona geogràfica.
  
Vist que el projecte i l'addenda presenten un traçat plenament concretat, tenen entre la seua documentació els plànols pertinents a escala adequada, estan prou detallat i conté una relació concreta i individualitzada dels béns i drets afectats.
  
Vist que el Servici Territorial d'Energia de Castelló, encarregat de la instrucció de l'expedient de sol·licitud, hi ha emés un informe favorable.
  
Atés que el projecte i l'addenda reunixen una definició i concreció de les característiques tècniques i de traçat que garantixen la major seguretat i millor funcionalitat del gasoducte, i estos són els paràmetres que condicionen i obliguen principalment a adoptar un traçat, amb independència de les afectacions que a tercers puguen representar i això sense perjuí d'indemnitzar-les adequadament.
  
Atés que l'article 75.2 del Reial Decret 1.434/2002, de 27 de desembre, establix que les autoritzacions a què es referix el present títol seran atorgades, sense perjuí de les concessions i autoritzacions que siguen necessàries, d'acord amb altres disposicions que siguen aplicables i, en especial, les relatives a l'ordenació del territori i al medi ambient.
  
Atés que s'han complit els tràmits establits en el títol IV del Reial Decret 1.434/2002, de 27 de desembre, pel qual es regulen les activitats de transport, distribució, comercialització, subministrament i procediments d'autorització d'instal·lacions de gas natural.
  
Atés que la Direcció General d'Energia és competent per a la resolució del present expedient, d'acord amb el que disposa l'article 16 del Decret 118/2004, d'1 d'octubre, del Consell de la Generalitat, pel qual s'aprova el Reglament Orgànic i Funcional de la Conselleria d'Infraestructures i Transport.
  
Esta Direcció General d'Energia resol:
  
I. Atorgar autorització administrativa a l'empresa Gas Natural, SDG, SA. per a la construcció de les instal·lacions corresponents al denominat gasoducte la Jana- Vinaròs- Benicarló i les seues instal·lacions auxiliars, en els termes municipals de la Jana, Traiguera, Sant Jordi, Càlig, Vinaròs i Benicarló, en la província de Castelló, en els trams que a continuació s'indiquen amb identificació del número de tram, termes municipals afectats per cada un d'ells i la seua identificació d'acord amb els vèrtexs que s'esmenten.
  
Núm. Termes municipals Referència
  
Tram afectats de traçat
  
 per vèrtexs
  
1 la Jana V-0 a V-6
  
3 la Jana-Traiguera-Sant Jordi V-12A aV-79
  
5 Sant Jordi V-84 a V-87N
  
7 Càlig i Benicarló V-104 a V-131
  
9 Benicarló V-138 a V-156
  
11 Benicarló i Vinaròs V-166 a final ramal
  
 principal
  
12 Benicarló V-166 a final ramal
  
 secundari
  
En conseqüència, no queden inclosos els trams que a continuació s'esmenten, els quals seran objecte d'un posterior projecte addenda específic que serà tramitat oportunament:
  
Núm. Termes municipals Referència
  
Tram afectats de traçat
  
 per vèrtexs
  
2 la Jana V-6 a V-12A
  
4 Sant Jordi V-79 a V-84
  
6 Sant Jordi-Càlig V-87N a V-104
  
8 Benicarló V-131 a V-138
  
10 Benicarló V-156 a V-166
  
La present autorització quedarà sotmesa a les condicions que figuren a continuació:
  
Primera. El titular de la instal·lació constituirà en el termini d'un mes una garantia per valor de 81.445,03 euros, import del dos per cent del pressupost de les instal·lacions afectades que figuren en la present resolució, per a garantir el compliment de les seues obligacions, d'acord amb l'article 82 del Reial Decret 1.434/2002, de 27 de desembre, regulador de les activitats de transport, distribució, comercialització, subministrament i procediments d'autorització d'instal·lacions de gas natural. La dita fiança es constituirà en la Tresoreria del Servici Territorial de Castelló de la Conselleria d'Economia, Hisenda i Ocupació, de conformitat amb l'Orde de 14 de febrer de 1986 i l'Orde de 16 de desembre de 1996 de la Conselleria d'Economia i Hisenda, per la qual es regula el procediment de constitució i devolució de fiances. La fiança serà tornada al titular de la present autorització, després de la seua sol·licitud, una vegada que el Servici Territorial d'Energia de Castelló formalitze l'acta de posada en marxa de les instal·lacions a què es referix la present resolució i l'interessat justifique el compliment de les obligacions derivades de la present autorització .
  
Segona. La companyia Gas Natural SDG, SA, complirà les obligacions que estrictament s'assenyalen en l'article 74 Obligacions dels distribuïdors de gas natural i en el punt 1 de l'article 83 Obligacions i drets dels distribuïdors i comercialitzadors en relació al subministrament de la Llei 34/1998, de 7 d'octubre, del Sector d'Hidrocarburs, així com en el punt 3 de l'article 10 del Reial Decret 1.434/2002, de 27 de desembre, pel qual es regulen les activitats de transport, distribució, comercialització, subministrament i procediments d'autorització d'instal·lacions de gas natural. En especial, estarà obligada a procedir a l'ampliació de les instal·lacions de distribució, en l'àmbit geogràfic de la seua autorització, quan siga necessari atendre noves demandes de subministrament de gas, sense perjuí del que resulte de l'aplicació del règim reglamentàriament establit per a les connexions.
  
Tercera. El titular de la present autorització gaudirà, com a distribuïdor, dels drets que assenyalen els articles 75 i 83 de la Llei 34/1998, de 7 octubre, del Sector d'Hidrocarburs, així com els que s'assenyalen l'article 10 del Reial Decret 1.434/2002, de 27 de desembre, pel qual es regulen les activitats de transport, distribució, comercialització, subministrament i procediments d'autorització d'instal·lacions de gas natural.
  
Quarta. La present autorització en cap cas es concedirà amb drets exclusius d'ús, tal com indica l'article 73 de la Llei 34/1998, de 7 d'octubre, del Sector d'Hidrocarburs, modificat per l'article vint-i-huit del Reial Decret Llei 5/2005, d'11 de març, de reformes urgents per a l'impuls de la productivitat i per a la millora de la contractació pública. .
  
Cinquena. La present autorització s'entén sense perjuís i independentment de les concessions, llicències, permisos o autoritzacions de competència municipal, provincial, autonòmica, estatal o d'este o d'altres organismes i entitats que siguen necessàries per a la realització de les instal·lacions, d'acord amb la corresponent legislació sectorial o amb altres disposicions que resulten aplicables i, en especial, les relatives a l'ordenació del territori i del medi ambient, tot això segons el que disposa l'article 73.4 de la Llei 34/1998, de 7 d'octubre i de conformitat amb l'article vint-i-huit del Reial Decret Llei 5/2005, d'11 de març, de reformes urgents per a l'impuls de la productivitat i per a la millora de la contractació pública.
  
Sisena. La determinació de les tarifes i del règim econòmic que s'apliquen per al subministrament de gas natural es regirà per les disposicions vigents en cada moment.
  
Setena. La present autorització s'atorga sense perjuí de tercers i deixant fora de perill els drets particulars.
  
Huitena. Serà causa de revocació de la present autorització:
  
L'incompliment de la constitució del depòsit de garantia en la forma i termini assenyalat en les presents condicions.
  
L'incompliment de les condicions expressades, la variació substancial de les característiques descrites en la documentació presentada i que ha determinat el seu atorgament o una altra causa excepcional que ho justifique.
  
Novena. Condicions d'orde mediambiental
  
1. El traçat es modificarà i s'ajustarà als camins existents pròxims que s'aprofitaran com a part de la pista de treball, per a reduir l'afectació als camps de cultiu, en les zones següents:
  
. Entre el vèrtex V-0 i el vèrtex V-12. Primer al camí situat a l'est del traçat i segon al camí situat al nord d'este.
  
. Entre V-87N i V-104. Al camí de Benicarló i al camí de Sant Jordi a Benicarló situats a l'oest i sud del traçat.
  
. Entre V-131 a V-138. Al camí de Sant Jordi a Benicarló situat al sud del traçat.
  
. Entre V-156 a V-166. Al camí de Sant Jordi a Benicarló situat al nord del traçat.
  
2. No figura esta numeració en el text original.
  
3. El traçat es modificarà per a reduir l'afectació al medi i s'ajustarà al camí pròxim situat al sud del traçat, s'aprofitarà com a part de la pista de treball, en el tram següent: V-79 a V-84.
  
4. S'ajustarà el traçat als camins situats al nord del traçat al costat de la carretera N-232, llevat que no fóra convenient per a la seua proximitat a esta carretera: V-37 a V-51B, V-62 a V-79 i V-85 a V-87.
  
5. Es presentarà en esta Direcció General les modificacions del traçat conseqüència del compliment de la present declaració.
  
6. En totes les zones en què el traçat discorre al costat de camins o carreteres, aproximadament en paral·lel, s'aprofitaran en part o en tot com a pista de treball per a reduir l'afectació a l'entorn, excepte en aquelles zones en què se separa el traçat del camí o carretera suficientment com per a no poder aprofitar-los com a pista de treball.
  
7. Les mesures preventives i correctores, així com el projecte de restauració mediambiental i programa de vigilància ambiental, s'aplicaran tant al projecte com a l'addenda a este tramesa per la Unitat d'Energia dels servicis territorials d'Energia de la Conselleria d'Infraestructures amb data 12 d'abril de 2005, així com a les modificacions de traçat conseqüència del compliment de la present declaració.
  
8. Mesures preventives per a la flora i vegetació: abans de l'inici de les obres i amb suficient antelació, es realitzarà una inspecció exhaustiva del traçat per personal qualificat i sota la supervisió dels servicis tècnics de la Direcció Territorial de Castelló d'esta Conselleria, per a detectar la presència d'espècies de flora amenaçada, exemplars naturals o de cultiu singulars o de gran envergadura, formacions vegetals amenaçades o rellevants, i establir les mesures que cal adoptar, que podran incloure la desviació del traçat o el trasplantament d'exemplars segons determinen els servicis tècnics referits.
  
Es considera que no han de veure's afectats els exemplars de cultiu d'envergadura gran o molt gran o singulars, i s'hauran d'extremar les mesures preventives plantejades en l'estudi: reduir la pista de treball al màxim i discórrer entre línies de plantació o efectuar modificacions de traçat. Amb suficient antelació es determinarà aquells exemplars de cultiu que no han de ser afectats, amb la supervisió i aprovació dels servicis tècnics territorials de Castelló d'esta Conselleria, així com les mesures que cal adoptar respecte d'això.
  
Si no és convenient la modificació del traçat d'acord amb el que establix la condició quarta en l'encreuament del barranc del Barranquet a Traiguera, vèrtexs V65 a V67, així com en la resta d'encreuaments d'este barranc (V-59 a V-60 i V-60 a V-61), no hauran de veure's afectats els exemplars de roure valencià o roure xicotet Quercur faginea (o híbrids de Q. Faginea amb Q. robur) ni els exemplars de freixe, Fraxinus angustifòlia, ni alzina o carrasca, Quercus ilex, i es modificarà el traçat el que és necessari. En general, s'extremaran totes la mesures en els diversos encreuaments del barranc del Barranquet a Traiguera amb la supervisió i aprovació dels servicis tècnics de la Direcció Territorial a Castelló d'esta Conselleria.
  
9. Mesures preventives per a la fauna: abans de l'inici de les obres i amb suficient antelació es realitzarà una inspecció exhaustiva del traçat i el seu entorn, sota la supervisió dels servicis tècnics de la Direcció Territorial de Castelló d'esta Conselleria per a detectar la presència d'espècies de fauna amenaçades o singulars i establir segons determinen els servicis tècnics abans referits les mesures que cal adoptar, que podran incloure desviacions del traçat, restriccions en el període d'execució de les obres i del mètode d'obertura de la rasa (possibilitat o no d'ús d'explosius), segons el cas. Es prestarà especial atenció als punts d'aigua i possible presència d'espècies d'aus amenaçades.
  
10. Els materials inerts procedents de les obres d'obertura de la rasa i pista de treball que per les seues característiques no puguen ser reutilitzats en l'ompliment de la rasa hauran de ser depositats en abocadors de residus inerts degudament identificats i legalitzats.
  
Altres materials residuals de l'obra, com a cables, restes de tancaments, etc., el caràcter del qual els faça assimilables a residus sòlids urbans seran depositats en abocadors autoritzats i aptes per a tal fi.
  
11. Zones d'amuntegament, depòsits de materials i parcs de maquinària:
  
11.1. La ubicació d'estes zones s'establirà sota la supervisió dels servicis tècnics de la Direcció Territorial de Castelló d'esta Conselleria, que podran establir els canvis que consideren oportuns.
  
11.2. Les zones d'amuntegament de materials que siga necessari establir per a executar les obres, així com els parcs de maquinària i abocadors o depòsits temporals, se situaran en terrenys de cultiu sense afectar en la mesura que es puga l'arbratge o en terrenys desproveïts de vegetació natural o que presenten un valor molt baix. En el cas que l'impacte paisatgístic fóra elevat, es prendran les mesures necessàries per a aïllar visualment les zones mencionades per mitjà del tancament temporal d'estes.
  
11.3. Una vegada finalitzada l'activitat en les instal·lacions auxiliars citades, es procedirà a la restauració d'acord amb les mesures previstes per a la restauració del traçat del gasoducte.
  
12. Préstec de materials:
  
En el cas que el material extret de la rasa no fóra de qualitat adequada, els materials per a l'ompliment d'esta s'obtindran de pedreres existents i legalment autoritzades.
  
13. Mètode d'obertura de pista de treball: sota la supervisió i conformitat dels servicis tècnics de la Direcció Territorial de Castelló d'esta Conselleria s'establirà el mètode d'obertura de pista de treball per a les diferents zones seguint en la mesura que es puga els següents criteris, per a facilitar la regeneració natural, reduir l'impacte sobre la vegetació, sòls i paisatge:
  
13.1. En els terrenys forestals amb caràcter general no es procedirà a obrir la pista de treball amb retirada de la capa superficial de sòl i amb moviments de terra sempre que la morfologia del terreny ho permeta, i es limitarà al desbrossament de la vegetació eliminant exclusivament la part aèria, per mitjà del mètode d'artiga, i sempre que l'envergadura i estructura de la vegetació faça necessària esta última operació. Es podrà condicionar la pista aportant material de la mateixa obra únicament en el cas que resultara imprescindible per a l'accessibilitat de la maquinària.
  
L'aplicació d'esta condició tindrà més importància en aquelles zones forestals en què el sòl estiga limitat en profunditat per roca mare consolidada i la grossària del sòl xicotet.
  
13.2. En la resta de zones el mètode d'obertura serà el previst.
  
14. La retirada de la capa de sòl superficial i desbrossament i trituració de la vegetació per a posterior ús en els treballs de restauració es durà a terme d'acord el que establix el punt 13.
  
15. Les tasques de descompactació seran com establix l'estudi excepte per al que establix el punt 13.1 d'esta Declaració. En estes zones seran els servicis tècnics de la Direcció Territorial de Castelló d'esta Conselleria els que determinen una vegada concloses les obres la necessitat de descompactació i el manera més convenient. Ha d'evitar-se la descompactació en la mesura que es puga per a no afavorir espècies oportunistes de terrenys remoguts, no obstant això, pot ser necessària per a permetre la regeneració, i en este cas serà superficial o limitada al lloc del clot de plantació si el sòl està limitat en profunditat per roca mare consolidada i té poca grossària, llevat que per necessitat d'accés de la maquinària l'aportació de material haja sigut important.
  
16. Les actuacions de revegetació es realitzaran sota la supervisió dels servicis tècnics de la Direcció Territorial de Castelló d'esta Conselleria que podran introduir les modificacions que estimen necessàries. S'adaptarà la revegetació a les directrius següents:
  
. Època de plantació: amb caràcter general entre octubre i febrer ambdós inclusivament.
  
. El seguiment de les plantacions es realitzarà durant almenys dos anys des que s'efectuen.
  
. Les plantes seran d'una o dos sabes i no superaran els 50 cm d'alçària, a excepció de les espècies de ribera les quals no superaran els 100 cm.
  
. L'origen de les plantes serà de vivers pròxims al lloc de plantació, i es rebutjarà en tot cas la introducció de subespècies, varietats o races originades en jardineria o diferents de les autòctones.
  
. La densitat de plantació serà superior a 0,25 unitats/m2, variant segons les espècies utilitzades.
  
. Les unitats de plantació han de ser més variades: s'han d'introduir més espècies arbustives: arç negre (Rhamnus lycioides), aladern (Rhamnus alaternus), ginebre ver (Juniperus oxycedrus), savina comuna (Juniperus phoenicea) i han de tindre més pes que s'ha donat a les espècies arbustives de major talla.
  
No s'utilitzaran ginestes ni retrames.
  
. En llits s'utilitzaran salzes si la humitat ho permet i obtenint les estaques de la zona d'actuació. En el barranc del Barranquet les espècies que cal utilitzar s'ajustaran a les que hi ha allí i els seus marges.
  
. Ceratonia siliqua i Olea eruropaea només han d'utilitzar-se en zones que travessen antics cultius abandonats d'estes espècies.
  
. L'ús d'esculleres en l'encreuament de rius o barrancs i rambles estarà condicionat que s'engraven estes amb terra per a afavorir la regeneració natural.
  
. En les sembres que cal realitzar s'introduiran en la mesura que siga possible espècies autòctones de la zona com ara: Bracypodium retusum, Rosmarinus officinalis, Cistus albidus, etc.
  
. Per a previndre l'erosió es realitzaran cavallons perpendiculars a l'eix del traçat en les zones de major pendent que desvien les aigües als laterals.
  
17. Es complirà el que disposa la Llei 3/1995, de Camins Ramaders, en cas d'afectació, i se sol·licitaran les autoritzacions corresponents davant esta Conselleria.
  
18. Es procedirà a la reconstrucció dels murs de terrasses i límits de bancal amb els materials i tècniques adequades d'acord amb el que indique la Conselleria de Cultura. Els elements etnològics indicats en l'estudi de patrimoni presentat pel promotor hauran d'evitar-se tal com s'hi indica, i es desviarà el traçat el que calga, llevat que la Conselleria de Cultura n'establisca altres mesures.
  
19. Respecte al patrimoni cultural s'obtindrà prèviament a l'inici de l'obra, amb suficient antelació, informe favorable de la Conselleria de Cultura que establirà les mesures preventives i correctores que cal dur a terme, i estes poden incloure la modificació de traçat. L'informe haurà de comprendre també l'addenda al projecte presentat i les modificacions de traçat com a conseqüència del compliment de la present Declaració.
  
20. La possible aparició de coves o avencs durant l'avanç de l'obra haurà de ser comunicada immediatament a esta Direcció General, a fi que puguen ser inspeccionades, donada la seua condició d'espais naturals protegits per mitjà de l'article 16 de la Llei 11/1994, de 27 de desembre, de la Generalitat Valenciana.
  
21. Respecte a les mesures preventives contra incendis s'ajustaran a les que determinen els servicis tècnics de la Direcció Territorial a Castelló d'esta Conselleria.
  
II. Aprovar, en els trams que estan autoritzats i esmentats en l'apartat I d'esta resolució, el projecte d'execució del denominat Gasoducte la Jana-Vinaròs-Benicarló, i l'addenda a este, firmats pel senyor Javier de la Peña Ortiz de Zarate, visats pel Col·legi d'Enginyers de Camins, Canals i Ports, Demarcació de Madrid, en dates 13 de juliol de 2004 i 14 de gener de 2005, respectivament, les característiques principals del qual s'esmenten a continuació i sotmetre'ls a les condicions que igualment s'indiquen:
  
Tipus de gas: gas natural
  
Punt de connexió:
  
Punt de lliurament d'Enagas en les proximitats de l'Estació de Regulació i Mesura (ERM) 15.04 en el terme municipal de la Jana, PK 23 de la carretera CN-232 a través de vàlvula d'acer de 8'' de diàmetre.
  
Canonades:
  
Ramal principal, des del punt de connexió abans citat fins a les proximitats de l'estació de ferrocarril de Vinaròs: acer de 8'' de diàmetre, especificació API 5L, qualitat grau B, grossària 4'8 mm a una pressió màxima de servici de 16 bar, i els últims 8 m són de 6'' de diàmetre i 4 mm de grossària.
  
Ramal secundari, deriva del ramal principal, en un punt pròxim a l'encreuament de la carretera CV-138 i l'autopista AP-7, fins a les proximitats del polígon industrial de Benicarló: acer de 6'' de diàmetre, especificació API 5L, qualitat grau B, grossària 4 mm a una pressió màxima de servici de 16 bar.
  
La longitud total és de 21.402 m i 3.326 m, respectivament, és a dir, 24.728 m. i les canonades discorren soterrades a un metre de profunditat, com a mínim, sobre la seua generatriu superior.
  
Armari de regulació
  
Situats un d'estos en el terme municipal de Vinaròs, concretament en el vèrtex V-200, i l'altre en el de Benicarló, en el vèrtex V-48/1, d'APA/MPB amb un cabal de 2500 m3(n)/h i amb pressió d'entrada màxima de 16 bar i d'eixida de 4 bar.
  
Instal·lacions auxiliars:
  
Protecció catòdica per mitjà d'un sistema de protecció activa, que consistix a unir l'estructura (conducció i instal·lacions) al pol negatiu d'una font de corrent continu. L'estació que cal ubicar en l'extrem final del gasoducte (al costat del cementeri de Benicarló) està formada per un transforrectificador que s'instal·larà en l'interior d'un armari metàl·lic d'intempèrie i per un llit anòdic en l'interior d'un pou de 46 m de profunditat i 220 mm de diàmetre.
  
Sistema de comunicació i telecontrol, a través de cable dielèctric de fibres òptiques.
  
Instal·lacions elèctriques, a través d'una línia en baixa tensió 220 V de 52 m de longitud des de l'arqueta disponible ?zona verda sector actuació R-4 - de la companyia distribuïdora.
  
Pressupost: 4.072.251, 25 euros.
  
Les condicions a què està sotmesa la mencionada aprovació són les següents:
  
1ª. Les obres hauran de realitzar-se d'acord amb el projecte i l'addenda presentats, amb les variacions que, si és el cas, se sol·liciten i autoritzen.
  
2ª. El titular de l'esmentada instal·lació informarà de l'acabament de les obres al Servici Territorial d'Energia de Castelló, a l'efecte de reconeixement, i presentarà l'oportú certificat de direcció, subscrit per un tècnic competent i visat pel Col·legi Oficial corresponent.
  
APB: P>16 bar
  
APA: 4 bar< P (16 bar
  
MPB: 0,4 bar< P (4 bar
  
MPA: 0,05 bar < P (0,4 bar
  
BP: P (0,05 bar
  
3ª. El titular de la instal·lació notificarà per escrit al Servici Territorial d'Energia de Castelló el començament dels treballs per a efectuar-ne les inspeccions, en cas de considerar-ho convenient.
  
4ª. L'administració deixarà sense efecte la present resolució en el moment en què observe l'incompliment de les condicions que esta imposa. En tals supòsits, l'administració, amb l'oportú expedient previ, acordarà l'anul·lació de l'autorització amb totes les conseqüències d'orde administratiu i civil que es deriven, segons les disposicions legals vigents.
  
5ª. El titular de la instal·lació haurà de tindre en compte en l'execució del projecte les condicions imposades pels organismes afectats, totes les quals se li van notificar oportunament i van ser acceptades.
  
6ª. El termini d'execució de les obres serà de 12 mesos a partir de la notificació de la present resolució. No obstant això, abans de l'acabament d'este termini, Gas Natural, SDG, SA, podrà sol·licitar-ne una ampliació per mitjà d'una sol·licitud motivada davant d'esta Direcció General d'Energia.
  
III. Declarar, en concret, la utilitat pública del gasoducte autoritzat en el punt primer de la present resolució, la qual cosa porta implícita la necessitat d'ocupació dels béns i drets afectats i implica la urgent ocupació d'estos als efectes de l'article 52 de la Llei d'Expropiació Forçosa, i es concreta en una afectació a les finques particulars, incloses en la relació annexa, amb l'abast i els efectes previstos en l'article 107 de la Llei 34/1998, de 7 d'octubre, del Sector d'Hidrocarburs i els articles 109.1, 110, 111, i 112.3 del Reial Decret 1.434/2002, de 27 de desembre, pel qual es regulen les activitats de transport, distribució, comercialització, subministrament i procediments d'autorització d'instal·lacions de gas natural.
  
IV. Publicar i notificar la present resolució, d'acord amb el que establix el Reial Decret 1.434/2002, de 27 de desembre, pel qual es regulen les activitats de transport, distribució, comercialització, subministrament i procediments d'autorització d'instal·lacions de gas natural, i es comunica que la publicació es realitzarà igualment als efectes que determina l'article 59.5 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció donada per la Llei 4/1999, de 13 de gener, de modificació de l'anterior, de notificació de la present resolució als titulars desconeguts o amb domicili ignorat o a aquells als quals, intentada la notificació, no s'haguera pogut realitzar.
  
La present resolució no és definitiva en via administrativa i en contra podrà interposar-se recurs d'alçada davant el secretari autonòmic d'Infraestructures en el termini d'un mes, comptador des de l'endemà de la notificació, d'acord amb el que establix l'article 115 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.